সকাল-সন্ধ্যা রাস্তার উপরেই গ্যাস জ্বালিয়ে রান্না। ফুটপাথের দখল নিয়েছে বেশ কয়েকটি অস্থায়ী খাবারের দোকান। অনিয়ম সেখানেই। তা-ও আবার কিড স্ট্রিটে এমএলএ হস্টেলের উল্টোদিকের ফুটপাথে! 
রাত বাড়লে কোনও কোনও ঝাঁপ ফেলা দোকানে নেশার আড্ডা বসে বলেও অভিযোগ। হস্টেলের অদূরে ওই ফুটপাথে, বিশেষ করে পার্ক স্ট্রিটের লাগোয়া অংশে প্রতীক্ষারত যৌনকর্মীদের দেখা পাওয়াও বিরল নয়। স্থানীয়দের একাংশের প্রশ্ন, এর ফলে কি বিধায়ক আবাসনের নিরাপত্তা বিঘ্নিত হচ্ছে না। 
স্থানীয় বাসিন্দাদের একাংশের অভিযোগ, পার্ক স্ট্রিট থানার আওতাধীন ওই এলাকায় হস্টেলের উল্টোদিকের ওই দোকানগুলোর অধিকাংশই গজিয়ে উঠেছে গত ছ’সাত মাসের মধ্যে। হাসিম আব্দুল হালিম বিধানসভার অধ্যক্ষ থাকাকালীন হস্টেলের উল্টোদিকে একটিও অস্থায়ী দোকান ছিল না বলে তাঁদের দাবি। পাশাপাশি, চৌরঙ্গি থেকে কিড স্ট্রিটে ঢোকার মুখে একটি শৌচাগারের পাশের ফুটপাথ ও তার লাগোয়া নর্দমার উপরে সকাল থেকে চলে আখ ছাড়ানোর কাজ। সেই আখের রস বিক্রি হয় পার্ক স্ট্রিটের উপরে একটি অস্থায়ী স্টলে।
সূত্রের খবর, এই দোকানগুলি বসানোর পিছনে এলাকার কয়েকজন ‘রাজনৈতিক প্রভাবশালী’র সক্রিয় ভূমিকা রয়েছে। যাঁদের মধ্যে রয়েছেন ওই রাস্তারই একটি বাড়ি ‘জবরদখল’ (স্থানীয়দের মতে) করে থাকা এক ব্যক্তি। উঠে এসেছে ৬৩ নম্বর ওয়ার্ডের তৃণমূল যুব সংগঠনের এক নেতা এবং শাসকদলের এক শীর্ষনেতার ঘনিষ্ঠ একজনের নামও। 
৬৩ নম্বর ওয়ার্ডের কাউন্সিলর সুস্মিতা ভট্টাচার্য এ প্রসঙ্গে বলেন, ‘‘একটা দোকানও নতুন নয়। ওরা বরাবরই রাস্তায় আগুন জ্বালিয়ে রান্না করে।’’ দোকানগুলো সিপিএম আমল থেকেই চলছে বলে তাঁর দাবি। সুস্মিতার কথায়, ‘‘এখন এভাবে স্টল বসানোয় পুলিশেরও কড়া বারণ রয়েছে। আগুন জ্বালিয়ে রান্নায় ঝুঁকি তো আছেই। ওদের প্লাস্টিক ব্যবহার করতে বারণ করেছি। ছাতা দিয়েছি।’’ তবে ওই দোকানগুলো সম্পর্কে নির্দিষ্ট অভিযোগ পাননি বলে দাবি করে সুস্মিতা বলেন, ‘‘অভিযোগ পেলে ব্যবস্থা নেব। হকারদের সামলানো মুশকিল হয়ে উঠেছে।’’ শৌচাগারের পাশে আখ ছাড়ানো প্রসঙ্গে তিনি বলেন, ‘‘ওকে ওখান থেকে কয়েকবার তুলে দেওয়া হয়েছে। তার পরেও একে-ওকে ধরে চলে আসে। ব্যবস্থা নিতে হবে।’’
বিধানসভার অধ্যক্ষ বিমান বন্দ্যোপাধ্যায় এ প্রসঙ্গে বলেন, ‘‘হস্টেল চত্বরের বাইরের নিরাপত্তা দেখার দায়িত্ব পুলিশের।’’ দোকান সম্পর্কে কিছু না-বললেও হস্টেলের বাইরে বিভিন্ন সময়ে বেআইনিভাবে পার্ক করা কিছু গাড়ি নজরে পড়েছে বলে জানিয়েছেন তিনি। 
পার্ক স্ট্রিট থানার অফিসার ইন চার্জ রমেশ রায়চৌধুরী প্রাথমিকভাবে জানিয়েছিলেন, ফুটপাথের অবস্থা সরেজমিন দেখে ব্যবস্থা নেবেন। কিন্তু তারপর যোগাযোগের একাধিকবার চেষ্টা করা হলেও তাঁর ফোন বেজেই গিয়েছে।